Tiedote 19.3.2015

**Saavutettavat äänikirjat rantautuivat kirjastoihin – jo yli 100 kirjastoa tarjoaa uutta äänikirjapalvelua**

**Kirjasto kaikille -kumppanuusprojekti** on tuonut valtion erikoiskirjasto Celian tuottamat äänikirjat lähikirjastoihin kautta maan. Jo yli 100 kirjastoa tarjoaa uutta äänikirjapalvelua lukemisesteisille. Paikallinen palvelu parantaa merkittävästi äänikirjojen saatavuutta ja lukemisesteisten tiedonsaantia.

Celian tuottamia äänikirjoja voivat käyttää asiakkaat, joilla on jokin lukemiseste, kuten lukivaikeus, näön ongelmia tai lihassairaus. Pohjoismaisen arvion mukaan väestöstä vähintään 5 %:lla on jokin painetun kirjan lukemista vaikeuttava syy.

Äänikirjapalvelussa mukana olevat kirjastot tarjoavat asiakkaalle tunnukset Celian verkkopalveluun ja opastusta kirjojen käyttöön. Osa kirjastoista on myös perustanut lainattavien cd-äänikirjojen kokoelman.

”Olemme tavoittaneet eri-ikäisiä lukemisesteisiä asiakkaita, nuorta ja vanhempaa väkeä. Äänikirjoja paljon kuuntelevat asiakkaat ovat olleet positiivisesti yllättyneitä Celian valikoiman laajuudesta, sieltä löytyvät myös juuri ilmestyneet teokset. Henkilökunta on myös ollut hyvin mukana uudessa palvelussa. Kirjastoissa haluamme edistää lukemista kirjan muodosta riippumatta.” **kertoo informaatikko Satu Salmela Tikkurilan kirjastosta**.

Palvelun kehittämisellä vastataan tulevaisuuden haasteisiin. Suomessa väestön voimakas ikääntyminen ja sen myötä lisääntyvät näön ja liikkumisen ongelmat kasvattavat äänikirjojen kysyntää. Toinen kasvava käyttäjäryhmä ovat lapset ja nuoret, joilla on lukivaikeuksia.

Lisätietoja ja lista Kirjasto kaikille -projektissa mukana olevista kirjastoista löytyy sivulta [www.kirjastokaikille.fi](http://www.kirjastokaikille.fi).

Lisätietoja:
Projektipäällikkö Rauha Maarno
Celia-kirjasto
rauha.maarno@celia.fi
p. 040 6476 582

[www.kirjastokaikille.fi](http://www.kirjastokaikille.fi)

www.celia.fi

**Kirjasto kaikille -kumppanuusprojekti tuo Celia-kirjaston äänikirjat lähikirjastoihin. Tavoitteena on edistää lukutaitoja sekä väestön yhtäläisiä mahdollisuuksia kulttuuriin ja tietoon.**